**Cofnodion Cyfarfod Blynyddol 2017 Dathlu’r Gymraeg**

12 Medi 2017

1. **Croeso ac ymddiheuriadau**

**Presennol:** Rebecca Williams, Penri Williams, Carys Moseley, Colin Nosworthy, Heledd ap Gwynfor

**Ymddiheuriadau:** Ceri McEvoy

1. **Cofnodion Cyfarfod Blynyddol 2016**

Cadarnhawyd cofnodion Cyfarfod Blynyddol 2016, gydag un cywiriad: Penri oedd yn cadeirio.

1. **Adroddiad Dathlu’r Gymraeg 2016-17 (Cadeirydd)**

Bu parhad o’r gwaith pwyso a dylanwadu mewn llawer maes i hybu’r Gymraeg, gan gynnwys y prif weithgareddau canlynol:

* Ail-sefydlwyd y **Grŵp Trawsbleidiol ar y Gymraeg** yn dilyn etholiadau i’r Cynulliad Cenedlaethol, gyda Jeremy Miles AC fel Cadeirydd; cynhaliwyd dau gyfarfod o’r Grŵp ers hynny:
	+ Y Gymraeg a Chymunedau Du, Asiaidd a Lleiafrifoedd Ethnig (Ionawr 2017)
	+ Adolygiad S4C a darlledu mewn ieithoedd lleiafrifol (Mehefin 2017)
* Penodwyd Swyddog Ymgyrchoedd yn ystod haf 2016 i weithio ar **Ddiwrnod Shwmae Su’ mae 2016**, sef Elin Lenny. Cafwyd Diwrnod Shwmae Su’ mae eithriadol o fywiog. Roedd 15 Hydref ar ddydd Sadwrn ac roedd digwyddiadau dros bedwar diwrnod o’r dydd Gwener tan y dydd Llun. Mae adroddiad a dadansoddiad llawn o Ddiwrnod Shwmae Su’mae 2016 ar gael. Diolchwyd yn fawr iawn i Elin Lenny am ei brwdfrydedd ac effeithlonrwydd.

Yn ystod haf 2017, penodwyd Swyddog Ymgyrchoedd newydd i weithio ar **Ddiwrnod Shwmae Su’mae 2017**, sef Dr Sioned Hâf, sydd eisoes wedi cychwyn ar y gwaith.

* **ELEN (European Language Equality Network)**
	+ mynychwyd dau gyfarfod, un gan Ceri McEvoy (mis Tachwedd 2016, Barcelona) a’r llall gan Wyn Williams (Pwyllgor Llywio, mis Mehefin 2017, Valencia)
	+ mae Dathlu’r Gymraeg wedi bod yn gweithio gydag ELEN i bwyso am sefydlu Gweithgor Rhynglywodraethol ar Effaith Brexit ar yr Ieithoedd Celtaidd
	+ llofnodwyd y Protocol Hawliau Ieithyddol ar ran Dathlu’r Gymraeg gan Elin Haf Gruffydd Jones ym mis Rhagfyr 2016
* Derbyniwyd **cyflwyniadau** mewn cyfarfodydd:
	+ Gwenllian Lansdown Davies, Prif Weithredwr Mudiad Meithrin: Cymraeg i Blant
	+ Nia Llywelyn, Cymdeithas yr Iaith: Cymunedau Byw
* Ymatebwyd i nifer o **ymgynghoriadau** gan Lywodraeth Cymru, Llywodraeth San Steffan a’r Cynulliad Cenedlaethol ar bynciau amrywiol sy’n effeithio ar y Gymraeg:
* Bu Dathlu’r Gymraeg yn monitro’r sefyllfa mewn perthynas â **Strategaeth Gwrth-Eithafiaeth Llywodraeth San Steffan**, yng nghyd-destun yr Adroddiad Casey, a’r bygythiad posib i’r hawl i siarad y Gymraeg
* Mynychwyd **Ysgol Undydd Cymunedau Byw** ym Machynlleth ym mis Mehefin 2017
* Gwnaethpwyd **cwyn swyddogol (llwyddiannus) dan Safonau’r Gymraeg** am fod ymateb awtomatig uniaith Saesneg wedi dod o gyfrif e-bost Gweinidog y Gymraeg a Dysgu Gydol Oes

Dymunwyd bob hwyl i Emily Cole, ein Is-gadeirydd tan ddiwedd mis Hydref 2016, ac sydd wedi symud ymlaen o Fentrau Iaith Cymru i weithio i Blaid Cymru.

Diolchwyd i Ceri McEvoy am gamu i esgidiau’r Cadeirydd am chwe mis yn ystod fy absenoldeb Rebecca rhwng Tachwedd 2016 a Mai 2017.

Diolchwyd i bob mudiad am eu cefnogaeth.

1. **Adroddiad Ariannol 2016-17 (Trysorydd)**

Cyflwynwyd yr Adroddiad Ariannol a nodwyd fod £4308 yn y banc ar ddiwedd Mai 2017.

1. **Aelodaeth**

Ar ddiwedd y flwyddyn ariannol roedd un ar bymtheg o fudiadau yn talu tâl aelodaeth. Fe fydd Penri a Rebecca’n drafftio llythyr at fudiadau posib eraill.

1. **Ethol swyddogion**

Cadeirydd - Rebecca’n parhau

Is-gadeirydd – Ceri’n parhau

Ysgrifennydd - Carys yn parhau

Trysorydd – Penri’n parhau

1. **UFA**

Dim.

1. **Dyddiad a lleoliad y cyfarfod nesaf**

Mehefin 2018